google/wiki40b huggingface dataset:
Hillevåg

Husmannsplassen og herregården i Hillevåg

Hillevåg var en husmannsplass under gården Lagård til 1800-tallet. Den første husmannen i Hillevåg er omtalt i 1701. Ved Hillevåg var det et stort fiske som ble kalt for hillevågfisket, som Lagård delte med Hetland prestegård.
Fredrik Pettersen kjøpte Hillevåg på slutten av 1700-tallet. Han drev en mølle i bekken fra Mosvatnet. Siden var det hjemmet for Køhler-familien fra 1813. De utvidet og en tid var det fem møller i Hillevåg, samt bryggeri og brennevinbrenneri. De hadde også et stort skipsbyggeri og drev med fiskebåter. I 1883 gikk familien konkurs.
Frida Hansen ble født i Hillevåg i 1855. Hun var en billedveverske, med tekstilarbeid i art noveau / jugendstil. Hun er karakterisert som en brobygger mellom norsk og europeisk billedvev, og flere av hennes vevkomposisjoner regnes blant de beste som er laget innen nyere europeisk tekstilkunst. Arbeider av Frida Hansen er i eie hos en rekke museer, blant annet hos Nasjonalmuseet - Kunstindustrimuseet i Oslo, Drammens Museum, Stavanger kunstmuseum og Nordiska museet i Stockholm.

Bydelen Hillevåg

Bydelen Hillevåg hadde 18 007 innbyggere (2006), en økning med 439 personer siden år 2000 (2,5 %). Hillevåg bydel har Mosvatnet i nord og Ullandhaug i vest, Gandsfjorden i øst og Sørmarka i sør. Hillevåg var en del av tidligere Hetland herred, som ble sammenslått med Stavanger i 1965. Tjensvoll var egen bydel frem til 1987, da flere bydeler i kommunen ble sammenslått. Det er to bydelshus i Hillevåg, ett på Tjensvoll og ett i Bekkefaret.
Grensen til Hinna bydel i sør går langs Breidablikkveien og Breiflåtveien, mens Hillevåg i nord avgrenses mot Eiganes og Våland bydel i Folke Bernadottes vei, Arne Garborgs vei og rett nord for Frida Hansens vei. I vest strekker Hillevåg seg nesten til Madlakrossen. Grensen går i Morgedalsveien, Hemmestveitbakken, rett vest for Jernaldergården og øst for Gosen. I sørvest møter Hillevåg Sola langs Kristine Bonnevies vei og Professor Olav Hanssens vei, i Sørmarka og ved Dalsetkroken går grensen til Hinna. Mosvatnet er delt mellom Hillevåg og Eiganes og Våland bydeler. Bydelsgrensen i nordvest går langs riksvei 509 (Madlaveien) til Tjensvollkrysset.
Hillevåg huser viktige institusjoner som sykehus (Stavanger universitetssjukehus) og universitet. Bydelen er ellers preget av en del småindustri og forretningsvirksomhet. Kilden kjøpesenter ligger ca. 2 km sør for Stavanger sentrum. 
Landarealet er 8,08 km². Det høyeste punktet er Ullandhaug, 136 meter over havet, fulgt av Litle Ullandhaug (119 moh.) og Limahaugen (111 moh.). Hvis vi også medregner byggverk, så er masten på Ullandhaugtårnet Stavangers høyeste punkt, toppen rager 199 meter over havet. Tårnet ble bygd av daværende Televerket i 1963.
Rica Forum Hotel, som åpnet 7. september 2001, er Stavangers nye kongresshotell, beliggende på Tjensvoll. Det elipseformete hotellet i glass og aluminium ruver i Stavanger. Med sine 21 etasjer 60 meter over bakken, er det Stavangers høyeste bygning.  
Bydelen omfatter valgkretsene Kvalaberg, Ullandhaug, Tjensvoll samt en del av Vaulen (hoveddelen av Vaulen valgkrets ligger i Hinna bydel).
Lilija Sjibanova

Lilija Sjibanova (russisk: Лилия Шибанова) er en russisk aktivist. Hun er leder i valgobservasjonsorganisasjonen Golos. 
Sjibanova er økonom og ingeniør av utdannelse. Hun har ledet Golos siden 2001 og har stått i spissen for arbeidet organisasjonen gjør for å avdekke valgfusk og maktmisbruk i Russland. På grunn av sitt arbeid har Sjibanova mottatt trusler. I 2011 ble hun holdt tilbake av myndighetene ved Sjeremetjevo internasjonale lufthavn da hun vendte hjem fra en konferanse i Polen.
I 2012 mottok Sjibanova på vegne av Golos Sakharovs frihetspris fra Den norske Helsingforskomité for sin innsats.
Slaget ved Redwood Ferry

Beskrivelse

Klokken 08.00 på morgenen den 18. august 1862 ankom J. C Dickinson og andre flyktninger Fort Ridgely og fortalte kaptein John S. Marsh at indianerne hadde angrepet det nedre sioux-agenturet. Først trodde ikke Marsh at dette kunne være sant, men alle jentene i flyktningegruppen insisterte på at dette faktisk hadde funnet sted. Etter hvert kom enda flere flyktninger som fortalte den samme historien.
Klokken 08.30 bestemte Marsh seg for å dra til det nedre indianeragenturet med 47 soldater og en tolk. Fort Ridgely ble nesten forlatt på dette tidspunktet med kun 39 gjenværende menn. Derfor bestemte Marsh seg før han dro for å sende en ordonnans til Fort Ripley hvor løytnant Timothy J. Sheenan befant seg med omkring 50 menn fra kompani C, 5.Minnesota infanteri, slik at Fort Ripleys garnison ville kunne stå i mot et eventuelt angrep fra indianerne.
Marsh og hans menn la ut på marsj ca. klokken 09.00. De møtte en rekke flyktninger som var på vei til fortet og fikk også etterhvert se resultatet av indianernes plyndringer. Den første plyndrede bosetningen var huset til en Dr. Philander P. Humphrey. Humphrey som lå død på dørstokken, drept av en tomahawk og skalpert. Inne i huset fant de også hans døde kone som også var drept med en tomahawk, og et spedbarn som fortsatt var i live, men som døde kort tid senere. Senere traff de nok en som var på flukt fra agenturet, en kapellan ved navn Samuel Hinman som rådet dem til ikke å dra videre. Marsh fortsatte imidlertid mot Minnesota-elven.
Da Marsh kom frem til elven ca. klokken 12.00 så de høvding Hvite Hund på den andre siden. Etter en stund sa amerikanernes tolk: "Jeg kjenner ikke denne indianeren, han hører ikke hjemme her." På den andre elvebredden løftet indianeren geværet sitt. "Se opp!" var tolkens siste ord før han ble truffet og døde.
Soldatene ble angrepet av hundrevis av rasende indianere i full krigsmaling, og etter en kort, brutal kamp var nesten halvparten av soldatene drept. De overlevende ble raskt drevet vekk, og klokken 16.00 beordret Marsh mennene sine til å svømme over elven for å berge livet. Da Marsh var omkring to tredjedeler over elven ropte han: "Krampe!" og forsvant i vannet.
Soldatene klarte å komme seg unna indianerne ved å svømme over elven, men situasjonen så ikke lys ut. Kommandant Marsh var drept sammen med 23 andre. Ti andre var såret. En av disse var så alvorlig skadet at han måtte bæres flere mil. Han het Ole Svendson og var en fersk, norsk immigrant. Sersjant Bishop tok over kommandoen, og gruppen begav seg mot Fort Ridgely, hvor de ankom klokken 10.00 neste morgen.
Solino

Handling

«Romano Amato» (Gigi Savoia) og hans kone «Rosa» (Antonella Attili) har hørt om det økonomiske mirakelet i Tyskland. Med sine to barn flytter de i 1964 fra landsbygden i det fattige Syd-Italia til Duisburg og håper å få et bedre liv der. Mor og far åpner stedets første pizzeria med navn etter landsbyen de kommer fra, Solino. Gigi, den mer rolige av sønnene, blir venn med innehaveren av fotoforretningen ved siden av, og etter at et filmteam som spiller inn en film i nærheten spiser i foreldrenes pizzeria, oppdager han sin lidenskap for fotografi og film. Den mer rastløse «Giancarlo» er mer interessert i den felles venninnen «Jo».
Ti år senere, i 1974, møtes Gigi (Barnaby Metschurat), Giancarlo (Moritz Bleibtreu) og Jo (Patrycia Ziolkowska) i en leilighet. Gigi og Jo er da et par. Giancarlo omgir seg med tvilsomme typer, mens Gigi lager filmer og opplever suksess. En av hans dokumentarfilmer er nominert til Ruhrfestspiele. Det harde arbeidet i familiens pizzeria har samtidig utmattet moren, som oppsøker en lege og får vite at hun lider uhelbredelig av leukemi. Som om ikke det var nok tar hun mannen på fersk gjerning med en blondine. Hun vil reise tilbake til Solino, og Gigi har ikke hjerte til å la henne være alene og reiser derfor sammen med henne til Italia. Der får han vite over telefon at filmen hans skal vises på festivalen og avtaler med broren at denne skal ta seg av moren. Giancarlo kommer ikke til Solino, men utgir seg for å være broren på filmfestivalen og tar imot troféet. Gigi leser dette i avisen og reiser rasende til Duisburg. Der tar han Giancarlo på fersk gjerning i sengen med kjæresten Jo og det kommer til brudd mellom brødrene. Siden Giancarlo ikke er villig til å ta seg av moren, har ikke Gigi annet valg enn å reise tilbake til Solino. Der møter han Ada, en venninne fra barndommen i Italia. De åpner en friluftskino i Solino, der Gigi viser sine filmer.
Det går igjen ti år. I 1984 gifter Ada og Gigi seg, og til og med Giancarlo kommer til bryllupet. Bare faren vil ikke reise tilbake til fødelandsbyen.
Neverveien

Neverveien er en gård i Vefsn på vestsida av Ømmervatnet. I øst grenser gården mot fjellmassivet Lukttinden. I nord grenser Neverveien mot matrikkelgården Hatten (Vefsn), og i sør mot Keggvika, der elva Kaldåga utgjør en naturlig grense, med unntak av ved utløpet til Ømmervatnet, der Keggvika har land på begge sider.
Trongfjorden

Trongfjorden er en fjord som ligger mellom kommunene Surnadal og Tingvoll på Nordmøre i Møre og Romsdal fylke. Fjorden er en fortsettelse av Halsafjorden og strekker seg 4 kilometer sørøstover til Breifjorden. Fjorden har innløp i nord mellom Svinneset i vest og Bøkleppen i øst. Den sørlige grensa går mellom Aksneset i vest og Båtvikneset i øst.
Fjorden har ikke veisamband langs de to sidene, men det ligger et par isolerte gårder her.
Standard solmodell

Standard solmodell (engelsk: Standard solar model, SSM) refererer til en matematisk behandling av solen som en sfærisk kule av gass (i varierende faser av ionisering, hvor hydrogen i det dype indre blir en fullstendig ionisert plasma). Denne modellen har en stjernestruktur beskrevet av flere differensialligninger utledet fra basiske fysiske prinsipper. Modellen er begrenset av randbetingelser, nemlig luminositet, radius, alder og solens sammensetning, som er godt bestemt. Solens alder kan ikke måles direkte, men en måte å anslå alderen er fra alderen av de eldste meteorittene og modeller av solsystemets opprinnelse og utvikling. Sammensetningen i fotosfæren til dagens sol, per masse, er 74,9 % hydrogen og 23,8 % helium. Alle tyngre grunnstoffer, kalt metaller i astronomien, står for mindre enn to prosent av massen. SSM brukes til å teste gyldigheten av teorien om stjerners utvikling. Den eneste måten å fastslå de to frie parametrene i modellen for stjerneutviklingen er å justere SSM til å «passe» til den observerte solen.
Casecnan-demningen

Casecnan-demningen er en demning og et vannkraftverk i elva Casecnan på Filippinene. Kraftverket har en kapasitet på 180 MW og stod ferdig i 2001.
Hydrogenlinjen

Hydrogenlinjen er en spektrallinje i emisjonsspekteret for nøytralt hydrogen. Den har en frekvens på 1420.40575 MHz og en bølgelende på ca. 21 cm. Den er spesielt viktig for radioastronomi ettersom den ligger innenfor det elektromagnetiske spekter for radiobølger. Hydrogenlinjen er brukt som målestokk for menneskenes høyde på plaketten på Pioneer romsondene

Årsak

Absorbsjons- og emisjonslinjer oppstår når hydrogenatomet endrer energitilstand. Energitilstandene er kvantifiert og forskjellen mellom to tilstander vil tilsvare energien for den elektromagnetiske stråling som absorberes eller sendes ut. Nøytralt hydrogen består av et proton og et elektron. En av kvantetilstandene for disse partiklene er spinn, et indre angulært moment, som antar verdien -1/2 eller +1/2. På grunn av magnetisk vekselvirkning mellom protonet og elektronet vil energitilstanden for atomet være noe lavere dersom spinnene er motrettet en hvis de er likerettet, såkalt hyperfin struktur. Denne energiforskjellen er omkring 5,87•10⁻⁶ eV, og gir opphav til hydrogenlinjen når et elektron eller proton skifter spinn. Energien er i området en milliondel av den energien som opptrer ved sprang i orbital (ioniseringsenergien for hydrogen er 13.6 eV). Disse kvantesprangene gir opphav til fotoner i og omkring det synlige spekteret.
Denne overgangen er strengt forbudt, dvs. at tilstandene er metastabile og at overgangen derfor ikke kan foregå spontant. Men for eksiterte atomer er det allikevel en meget lav sannsynlighet for at overgangen kan inntreffe, 2.9•10⁻⁷s⁻¹ eller en gang på ca. 10 millioner år for et enkelt atom. Normalt vil en andre overganger med mye høyere sannsynlighet for å inntreffe de-eksitere hydrogenet før dette kan skje, men i gasser med meget lav tetthet, som i det instellare rom, vil overgangen kunne skje.
Siden antall hydrogenatomer er meget stort (omkring 5•10⁷⁹ i universet) er allikevel hydrogenlinjen lett observerbar med radioteleskop. Linjen er svært skarp og avvik i frekvens skyldes i stor grad relativ bevegelse mellom kilde og observatør som følge av hastighet eller universets ekspansjon.

Praktisk anvendelse

Ettersom hydrogenlinjen ligger i mikrobølgeområdet passerer den lett jordatmosfæren og kan oppfanges av radioteleskop. Da linjen er skarp, kan man foreta svært presise beregninger av hastigheten til hydrogengass i Melkeveien og kartlegge rotasjon. Spiralstrukturen og rotasjonshastigheten til galaksen ble kartlagt på denne måten på 1950-tallet.
Innen kosmologi kan hydrogenlinjens nivå og frekvensskift forårsaket av universets ekspansjon brukes til å kartlegge konsentrasjonen av hydrogen gjennom universets utvikling. Ca. 400 000 år etter big bang var universet kjølt ned nok til at hydrogen ikke lenger var ionsiert som plasma. Fordi nøytralt hydrogen ikke er gjennomsiktig for synlig lys kan ikke universet observeres tidligere enn ca. 450 millioner år etter big bang. På dette tidspunktet var det dannet nok stjerner og andre objekter som stråler energi til å reionisere instellart hydrogen til plasma. Hydrogenlinjen gir mulighet for å observere universet før denne reioniseringen fant sted.
Joseph Garnier

Liv

I februar 1751 fikk Joseph Garnier ansvaret for opplæringen av korguttene ved stiftskirken Notre-Dame de Beaune. I tillegg var han kontraktsbundet til å hvert år skrive en messe, salmemelodier, motetter, hymner og magnificat. I juni 1760 ble han Paul de Villesavoyes (1683–1760) etterfølger som kapellmester ved Notre-Dame de Strasbourg og 24. april 1769 ble han selv etterfulgt av Franz Xaver Richter. Nicolas-Joseph Hüllmandel kan ha vært en av Garniers elever.
Een beetje

Bakgrunn

Sangen var raskere, lettere og lystigere enn de tre foregående vinnerne, som alle var ballader i chansonstil. «'n beetje» ble sunget ut fra perspektivet til en ung kvinne som blir spurt av sin kjæreste om hun er tro og trofast, hvortil hun svarer: «lite grann». Denne uvanlige tilståelsen blir deretter rettferdiggjort av kommentaren at «alle er forelsket minst én gang», og at ingen derfor kan sies å være fullt ut trofast mot noen.
Scholten spilte også inn sangen på tysk («Sei ehrlich»), fransk («Un p'tit peu»), italiensk («Un poco») og svensk («Om våren»). Hun fremførte også en engelsk versjon på britisk fjernsyn, kalt «The Moment».

Eurovision Song Contest

«'n beetje» var det siste bidraget ut på scenen av åtte i den nederlandske finalen 17. februar 1959. Der vant sangen med 235 poeng og ble dermed Nederlands bidrag til Eurovision Song Contest i franske Cannes. 
I Eurovision Song Contest onsdag 11. mars 1959 ble «'n beetje» fremført som femte av totalt elleve bidrag. Sangen vant avstemningen med 21 stemmer, fem stemmer foran Storbritannia.
Heller ikke denne Eurovision-vinneren ble en særlig stor slager i Europa. I Nederland lå «'n beetje» på singellisten i tretten uker med en tredjeplass som høyeste notering. På den flamske singellisten lå den i tolv uker med en tolvteplass som høyeste notering.

Norsk versjon

Arne Bendiksen har skrevet en norsk tekst, «Det kommer en sommer». Den norske versjonen ble fremført av gruppen The Monn Keys og ble utgitt som singel på Triola.
Anandra

Utseende

Middelsstore, avlange, mørkt gråaktige trebukker. Antennene er ganske lange, hos hannene tydelig lengre enn kroppen. Hodet er påfallende lite. Pronotum er tydelige smalere enn de jevnbrede dekkvingene, omtrent sylindrisk.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utredt i Sørøst-Asia, fra Laos i vest til Flores og Sulawesi i øst.
Fengslende dager for Christina Berg

Handling

Filmen handler om Bibbi, Elin og Christina Berg. De tre kvinnene møtes tilfeldigvis i et fengsel. Bibbi er arbeidsledig og har ikke et sted å bo. Hun har hatt en tøff oppvekst på barnehjem og i fosterhjem. Hun har lært seg å ta igjen og har tidligere havnet i fengsel. I tillegg har hun bodd på gata i perioder. Hun har vanskelig for å stole på folk, mye på grunn av hennes vanskelige oppvekst. Hun har nettopp blitt kastet ut av hybelen hun bodde på, siden hun ikke holdt kontrakten og det ender med at hun havner i fengsel igjen. Her møter hun Elin. Elin har drevet med hærverk og knust mange vinduer, men hun skader ingen. Hjelpeapparatet har ikke funnet et bedre alternativ for henne enn å være i fengsel. Elin skader i tillegg seg selv og hun blir sett på som et vanskelig psykiatrisk tilfelle. Som Bibbi er Elin også blitt sviktet av systemet og hun forblir taus. På denne kvinneavdelingen i fengslet er det kun tre sengeplasser og mellom Bibbi og Elin står det en tom seng. Så ankommer Christina Berg som skal sone en dom for promille på 21 dager. Det blir fengslende dager for Christina Berg.
Lakish

Lakish, eller Tel Lakish, (hebraisk: תל לכיש‬; i den norske bibeloversettelsen: Lakisj) er et arkeologisk sted i Sjefela-regionen mellom Hebron-fjellet og Middelhavskysten i Israel. Stedet er nå en israelsk nasjonalpark.
Den befestede byen Lakish var bebodd nesten kontinuerlig fra tidlig bronsealder (ca. 3 500 – 3 000 f.Kr.) til hellenistisk tid. Lakish er først nevnt i Amarnabrevene som Lakisha-Lakiša. Ifølge Bibelen inntok israelittene Lakish som en del av erobringen av Det lovede land (Jos 10:31-33). Området ble senere tildelt Judas stamme (Jos 15:39) og ble en del av Det forente kongedømme Israel.
Lakish regnes som et av de mest interessante utgravningsstedene, både fra kanaaeisk og israelittisk tid.
The Very Best of Alan Jackson

The Very Best of Alan Jackson er et samlealbum med countrymusikk av Alan Jackson, utgitt på BMG International 21. september i 2004.
Et rom med utsikt

Et rom med utsikt (org: A Room with a View) er en britisk romantisk dramafilm fra 1985, regissert av James Ivory etter en roman av E.M. Forster. Filmen hadde svensk premiere 17. april 1987.
Filmen vant tre Oscar: beste filmatisering, beste scenografi og beste kostymedesign. Den var nominert til ytterligere fem Oscar, blant annet for beste film. Den vant fire BAFTA-priser og en Golden Globe.

Handling

Filmen utspiller seg i Firenze på begynnelsen av 1900-tallet. Filmen begynner med at Lucy og hennes anstandsdame Charlotte er på ferie i Firenze. De treffer herr Emerson og hans sønn George. Begge mennene er mer frigjorte og liberale enn det Lucy er vant med. Ved en anledning kysser George Lucy, men de blir avbrutt av Charlotte.
Hjemme igjen frir den tradisjonelle og rike Cecil Vyse til Lucy og hun sier ja. Men plutselig dukker far og sønn Emerson opp i byen. De har tenkt å bosette seg der.
Blackfriars Road

Blackfriars Road er en gate i Southwark i London. Det går mellom St George's Circus i den sørlige enden og Blackfriars Bridge over Themsen i den nordlige enden, som fører til City of London. Halvveis opp på vestsiden ligger Southwark undergrunnsstasjon, på hjørnet med The Cut (London). På motsatt side ligger Palestra, et nytt stort kontorbygg som huser overflatedivisjonen av Transport for London.
Gaten er en del av Farringdon Road. Gaten møter Stamford Street og Southwark Street i den nordlige enden. Opprinnelig var gaten kjent som Surrey Street, bygget i 1760 nær Blackfriars Bridge, og anlagt etter planer av Robert Mylne.
Supernovanukleosyntese

Supernovanukleosyntese er dannelsen av de tyngste grunnstoffene i en supernovaeksplosjon; den «endelige undergangen» for de største og mest massive stjernene i universet. I disse voldsomme eksplosjonene hersker det i en kort periode unike betingelser som gjør dannelsen av grunnstoffer tyngre enn jern mulig. Alle grunnstoffer «etter» jern i periodesystemet stammer derfor fra supernovaeksplosjoner som har inntruffet gjennom tidene, og etterhvert som tiden går spres stadig mer av disse stoffene ut i det interstellare rommet.
I stjernenukleosyntesen som foregår i stjerner frem til de ender som supernovaer, eller på annet vis, omdannes lette grunnstoffer til tyngre grunnstoffer ved fusjon. Desto tyngre stjernen er, desto tyngre grunnstoff kan skapes i dens indre, fortrinnsvis mot slutten av stjernens liv. Denne fusjonen eller «sammensmeltningen» av atomkjerner er en eksoterm reaksjon og leverer energien til lyset og annen elektromagnetisk stråling som stjernen sender ut frem til sluttproduktet er en kjerne med høyst 56 nukleoner, tilsvarende til jern og nikkel. Fusjonen av disse stoffene, samt alle de tyngre grunnstoffene, er endoterme og forbruker energi i stedet for å produsere det. Slike prosesser finner derfor svært sjelden sted og finner fortrinnsvis sted i store stjerner mens de fremdeles befinner seg Hertzsprung-Russell-diagrammets hovedserie.
Baicheng (Aksu)

Baicheng eller Bay (kinesisk: 拜城县; pinyin: Bàichéng Xiàn; uigursk: باي ناھىيىس / Bay Nahiyisi) er et fylke i prefekturet Aksu i den autonome region Xinjiang i Folkerepublikken Kina.
Befolkningen var på 193 009 innbyggere i 1999.
Som julekvelden på kjerringa

Som julekvelden på kjerringa er et norsk underholdningsprogram som ble sendt hver lille julaften på NRK Radio fra 1971 til 2007. Programmet gikk direkte og ble  først ledet av Else Michelet og Ingrid Sahlin-Sveberg, men fra 1973 frem til 2007 var det kun Sahlin-Sveberg som satt ved mikrofonen. Programmet gjenoppstod i 2017. 
Programmet varte rundt to timer og besto av kåserier, dikt, julemusikk og annen underholdning ledsaget av Sahlin-Svebergs stemme. Opp gjennom årene hadde programmet mange gjester og flere av disse var gjengangere. Blant dem som ofte var innom studioet var Per Aabel, Nils Johan Rud, Kjell Aukrust, Toralv Maurstad, Wenche Foss, Knut Risan og Lise Fjeldstad. 
Programmet ble vanligvis avsluttet med Mahalia Jacksons versjon av Silent night.

Bakgrunn

Programmet gikk inn en i tradisjon NRK hadde med førjulsprogrammer. P1 hadde svært lenge hatt et kvelden-før-kveldenprogram på lillejulaften. I flere år hadde først Erik Diesen og siden Kjell Edlund hatt sendinger disse kveldene. I 1971 ønsket Kjell Edlund å gjøre noe annet og Sahlin-Sveberg tilbød seg å ta denne jobben.
Urbanisering

Urbanisering er en betegnelse for de forskjellige prosessene forbundet med forflytting av mennesker, markeder og aktiviteter fra rurale til bymessige områder. Opp igjennom tidene har det av mange ulike grunner blitt flere folk som har flyttet inn til byer, det samme gjelder virksomheter. I 2007 passerte jordens antall by-boere antallet ikke-by-boere. Nå bor over 3,5 milliarder av jordas 7 milliarder mennesker i byer.
Urbanisering handler ikke bare om byvekst og sentralisering, men også om forskjellige slags bykulturelle fenomener og urbanitet.
Fugletårn

Fugletårn er en innretning reist ved en fuglelokalitet for å gi allmennheten utsyn til områdets fugleliv samtidig som at observatørene skjules slik at fuglene ikke forstyrres. Noen innretninger har kun det siste til hensikt, og er da plassert i bakkehøyde. De kalles da observasjonsskjul. Tilsvarende innretninger har til hensikt å gi observatøren ly under observering av trekkende sjøfugler i kraftig pålandsvind. Slike hytter kalles gjerne stormhytter. Det finnes om lag 100 fugletårn, observasjonsskjul og stormhytter beregnet på fuglekikking i Norge, fra de helt enkle til de arkitekttegnede og svært forseggjorte.
Hemsedal Idrettslag

Hemsedal Idrettslag (stiftet i 1890) er et idrettslag fra Hemsedal i Buskerud.
Laget har elleve undergrupper, mens idrettslagets hovedlag står ansvarlig for allidrett for alle barn. Fotballaget spiller i 7. divisjon i 2014.
Doom 3

Resurrection of Evil

Resurrection og Evil er en utvidelsespakke som består tolv nye mapper, seks nye fiender inkludert The Hunter, fire nye multiplayer-mapper og nye våpener. Xbox-versjonen består kun av utvidelsespakke-innholdet samt.